Reuseverhogings in brandstofpryse aangekondigArgieffoto (Foto: Paul Brennan/Pixabay) Brandstofpryse sal Woensdag tot nuwe rekordvlakke styg. Die prys van petrol (93- én 95-oktaan) styg met R1,21 per liter terwyl diesel (met ‘n swawelinhoud van 0,05% en 0,005%) met R1,48 per liter styg. Dit is die grootste verhoging in die brandstofpryse nog vanjaar. Volgens die departement van energie het die rand teenoor die dollar verswak tydens die oorsigtydperk. Die rand was in die oorsigtyd gemiddeld R14,81 teenoor die dollar, terwyl dit in die vorige oorsigtydperk R14,65 was. Die gemiddelde internasionale pryse vir petrol, diesel en paraffien het tydens die betrokke periode verhoog. Die balansheffing (slate levy) styg ook met 2,2c van 13,16c per liter tot 15,36c per liter. Die Automobiel-Assosiasie (AA) het verwag dat petrolpryse met tussen 96c en 98c per liter sou styg, en diesel met tussen R1,41 en R1,42 per liter. Die AA het gesê dié styging sal katastrofies wees, veral in die lig van stygings die afgelope maande.